KOMISIJOS REGLAMENTAS (EB) Nr. 97/2008
2008 m. vasario 1 d.
nustatantis papildomą 2007-2008 prekybos metais rafinavimo įmonėms tiekiamo AKR valstybių ir Indijos kilmės žaliavinio cukranendrių cukraus kiekį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 29 straipsnio 4 dalies antrą pastraipą,
kadangi:
(1)
Reglamento (EB) Nr. 318/2006 29 straipsnio 4 dalyje nustatyta, kad reikėtų laikinai neapmokestinti importo muitu to reglamento VI priede nurodytų valstybių kilmės papildomo žaliavinio cukranendrių cukraus kiekio, siekiant užtikrinti pakankamą šio cukraus tiekimą Bendrijos rafinavimo įmonėms 2006-2007, 2007-2008 ir 2008-2009 prekybos metais.
(2)
Tas papildomas kiekis turėtų būti apskaičiuojamas pagal 2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais, taikymo taisykles (2), 19 straipsnį, remiantis išsamia Bendrijos žaliavinio cukraus tiekimo balanso prognoze. Iš balanso paaiškėjo, kad 2007-2008 prekybos metais reikia importuoti papildomą žaliavinio cukraus kiekį, kad būtų patenkintas Bendrijos rafinavimo įmonių tiekimo poreikis.
(3)
2007 m. gruodžio 20 d. Komisijos reglamentu (EB) Nr. 1545/2007, nustatančiu papildomą 2007 m. spalio 1 d. - 2008 m. rugsėjo 30 d. rafinavimo įmonėms tiekiamo AKR valstybių ir Indijos kilmės žaliavinio cukranendrių cukraus kiekį (3), skubiausiems tiekimo poreikiams patenkinti nustatytas pirmasis papildomas 80 000 tonų kiekis pirmiesiems 2007-2008 prekybos metų mėnesiams. Atsižvelgiant į ekonominės partnerystės susitarimus, papildomo cukraus kiekio patekimas į rinką numatomas tik 2008-2009 prekybos metais. Todėl tai, ar pakankamas žaliavinio cukraus kiekis bus tiekiamas rafinavimui į rafinavimo pramonės įmones 2007-2008 prekybos metais, priklauso nuo to, ar bus papildomas šio cukraus kiekis. Siekiant užtikrinti tokį cukraus tiekimą, tikslinga 2007-2008 prekybos metais leisti papildomai tiekti 120 000 tonų cukraus.
(4)
Šis pakankamas cukraus tiekimas rafinavimo įmonėms gali būti garantuotas tik tuomet, jei laikomasi paramą gaunančių šalių tradicinių eksporto susitarimų. Todėl būtina paskirstyti cukraus kiekį paramą gaunančioms šalims arba šalių grupėms. Indijai nustatoma 4 000 tonų. Todėl Indijai 2007-2008 prekybos metams nustatytas papildomas cukraus kiekis atitinka šiai šaliai 2006-2007 prekybos metams nustatytą bendro papildomo cukraus kiekio dalį. Likusį kiekį reikėtų skirti AKR šalims, kurios kartu įsipareigojo tarpusavyje vykdyti šio kiekio paskirstymo procedūras tam, kad būtų užtikrintas pakankamas tiekimas rafinavimo įmonėms.
(5)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Be Reglamente (EB) Nr. 1545/2007 nurodytų kiekių 2007-2008 prekybos metams nustatomas papildomas 120 000 tonų baltojo cukraus ekvivalentu išreikšto žaliavinio cukranendrių cukraus kiekis:
a)
116 000 tonų, išreikštų baltuoju cukrumi, kurio kilmės šalys yra Reglamento (EB) Nr. 318/2006 VI priede išvardytos valstybės, išskyrus Indiją;
b)
4 000 tonų, išreikštų baltuoju cukrumi, kurio kilmės šalis yra Indija.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 1 d.